KINNITATUD
Kaitseväe juhataja 27.03.2024 
käskkirjaga nr 548

KAITSEVÄE JUHATAJA ADMINISTRATSIOONI PÕHIMÄÄRUS
 
I.	Üldsätted

1.	Kaitseväe juhataja administratsioon (edaspidi KVJ administratsioon) on Kaitseväe peastaabi (edaspidi peastaap) koosseisu kuuluv allüksus.

2.	KVJ administratsiooni koosseisu kuuluvad järgmised ülemad, tegevväelased ja ametnikud:
1)	Eesti Vabariigi alalise esinduse NATO juures sõjalise talituse direktor NATO ja EL juures (edaspidi sõjaline esindaja);
2)	protokolli- ja visiitide jaoskonna ülem;
3)	Kaitseväe juhataja nõunikud;
4)	KVJ administratsiooni koosseisutabelis nimetatud isikkoosseis.

3.	KVJ administratsiooni ülem on aruandekohustuslik Kaitseväe juhataja ees.

II. KVJ administratsiooni juhtimine

4.	KVJ administratsiooni, v.a sõjaline esindaja, juhib KVJ administratsiooni ülem.

5.	KVJ administratsiooni ülem allub vahetult Kaitseväe juhatajale. Protokolli- ja visiitide jaoskonna ülem allub vahetult KVJ administratsiooni ülemale.

6.	KVJ administratsiooni ülema äraolekul täidab tema ülesandeid protokolli- ja visiitide jaoskonna ülem, tema äraolekul üks protokolli- ja visiitide jaoskonna teenistujatest.

7.	Sõjaline esindaja ja Kaitseväe juhataja nõunikud alluvad vahetult Kaitseväe juhatajale koos sellest tuleneva käsuõigusega. 

8.	Punkti 2 alapunktis 4 nimetatud KVJ administratsiooni isikkoosseis allub erialaküsimustes Kaitseväe juhatajale ning teenistuslikes küsimustes KVJ administratsiooni ülemale.

9.	Isikkoosseisu teenistuskohustused, pädevus, õigused ja alluvus määratakse kindlaks käesolevas põhimääruses ning nende ameti- või tööjuhendis, mille kinnitab Kaitseväe juhataja. Eesti Vabariigi alalise esinduse NATO juures sõjaline talitus NATO ja EL juures lähtub tegevuses oma põhimäärustest.

III. KVJ administratsiooni ülesanded

10.	KVJ administratsiooni ülesanne on Kaitseväe juhataja nõustamine ja tema tegevuse administratiivne toetamine ning korraldamine.

11.	Protokolli- ja visiitide jaoskonna ülesanded on:
1)	Kaitseväe juhtkonnale tehtavate visiitide korraldamine vastavalt rahvusvahelisele tavale ja protokolli nõuetele;
2)	Kaitseväe protokolliliste ürituste korraldamine;
3)	protokollialase tegevuse koordineerimine teiste riigiasutuste ning Kaitseväe koostööpartneritega Kaitseväe juhataja tegevust toetaval määral;
4)	Kaitseväe ja peastaabi hinnaliste kingituste ja meenete tellimine ning arvestuse pidamine;
5)	Kaitseväe struktuuriüksuste nõustamine protokollilistes küsimustes;
6)	Kaitseväe tseremoniaaltegevuse nõustamine ja järelevalve.

12.	KVJ administratsioon muude ülesannete täitmisel:
1)	töötab välja oma tegevusvaldkonda kuuluvate õigusaktide eelnõud või osaleb nende väljatöötamisel; 
2)	korraldab oma tegevusvaldkonda kuuluvate lepingute väljatöötamist ja sõlmimist ning jälgib lepingutega võetud kohustuste täitmist; 
3)	esitab arvamusi ja teeb ettepanekuid teiste ametkondade poolt ettevalmistatud Kaitseväe tegevust puudutavate osakonna tegevusvaldkonda käsitlevate või sellega seotud õigusaktide eelnõude kooskõlastamisel; 
4)	osutab teiste ametkondade tegevusse puutuvate küsimuste lahendamisel teistele struktuuriüksustele abi ja teeb nendega tegevusvaldkonna piires koostööd;
5)	omab õigust pöörduda teenistuse korraldamisega seotud küsimustes vahetult peastaabi ülema ning teiste Kaitseväe ülemate poole;
6)	vaatab läbi KVJ administratsioonile suunatud märgukirjad ja muud dokumendid ning valmistab ette vastuste ja vajadusel muude dokumentide projektid.

IV. KVJ administratsiooni ülem

13.	 KVJ administratsiooni ülem:
1)	annab oma valdkonnas peastaabi teistele allüksustele ja Kaitseväe struktuuriüksustele korraldusi ja juhiseid;
2)	nõustab Kaitseväe juhatajat oma valdkonnas;
3)	täidab peastaabi põhimääruses sätestatud osakonna ülema ülesandeid; 
4)	korraldab KVJ administratsiooni asjaajamist ja koostööd peastaabi, väeliikide staapide, struktuuriüksuste ning väeüksustega; 
5)	annab seadusega ettenähtud korras alluvatele ühekordseid teenistusalaseid korraldusi, mille täitmise vajadus tuleneb KVJ tegevuste toetamise vajadusest; 
6)	korraldab oma teenistusülesannete piires kohtumisi, töörühmade ja koosolekute kokkukutsumist või teeb vastavaid ettepanekuid Kaitseväe juhatajale; 
7)	töötab välja ettepanekud KVJ administratsiooni tegevusvaldkonna kulude eelarve koostamiseks; 
8)	korraldab oma valdkonnas dokumentide koostamist ja kooskõlastamist, millega võetakse rahalised või varalised kohustused ning mis annavad õigusi või panevad kohustusi peastaabi välistele isikutele ja esitab need allakirjutamiseks peastaabi ülemale;
9)	korraldab oma teenistusülesannete valdkonda puudutavates küsimustes informatsiooni kogumist, vajadusel vastavate ülevaadete koostamist ning peastaabi andmekogude ja registrite täiendamist; 
10)	osaleb KVJ administratsiooni ametikohtade täitmiseks personali valikus, planeerib isikkoosseisule vajalikku koolitust ja täiendusõpet; 
11)	korraldab KVJ administratsiooni kasutusel oleva riigivara ja rahaliste vahendite sihipärast, otstarbekat ja heaperemehelikku kasutamist;
12)	korraldab oma pädevuse piires riigisaladuse ja salastatud välisteabe seaduse ja selle alusel antud õigusaktidest tulenevate nõuete täitmist KVJ administratsioonis;
13)	korraldab KVJ administratsioonile pandud ülesannete täpse ja õigeaegse täitmise ning talle teenistuse tõttu teatavaks saanud salastatud teabeks või asutusesiseseks kasutamiseks tunnistatud teabe, samuti teiste isikute perekonna- ja eraelu puudutava teabe hoidmise vastavalt Kaitseväe asjaajamiskorras ja teistes vastava juurdepääsupiiranguga teabe kasutamist reguleerivates õigusaktides toodule.

V. KVJ administratsiooni dokumendiplank

14.	KVJ administratsiooni ülemal ja tema kooskõlastusel administratsiooni teenistujatel on oma tegevusvaldkonda kuuluvate ülesannete täitmisel õigus kasutada Kaitseväe dokumendiplanki.